32001D0520
L 187/47
JURNALUL OFÍCIAL AL UNIUNII EUROPENE
DECIZIA COMISIEI
din 9 iulie 2001
privind neincluderea parationului în anexa I la Directiva 91/414/CEE a Consiliului și retragerea autorizațiilor pentru produsele fitosanitare care conțin această substanță activă
[Notificată cu numărul C(2001) 1772]
(Text cu relevanță pentru SEE)
(2001/520/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2001/36/CE a Comisiei (2), în special al patrulea paragraf de la articolul 8 alineatul (2),
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (3), astfel cum a fost modificată ultima dată prin Regulamentul (CE) nr. 1972/1999 (4), în special articolul 7 alineatul (3A) litera (b),
întrucât:
(1)
Articolul 8 alineatul (2) din Directiva 91/414/CEE a prevăzut desfășurarea de către Comisie a programului de lucru destinat controlului substanțelor active utilizate pentru produsele fitosanitare care se găseau deja pe piață la data de 15 iulie 1993. Modalitatea detaliată de desfășurare a acestui program a fost stabilită de Regulamentul (CEE) nr. 3600/92.
(2)
Regulamentul (CE) nr. 933/94 al Comisiei (5), astfel cum a fost modificat ultima dată prin Regulamentul (CE) nr. 2230/95 (6), a indicat substanțele active care trebuie evaluate în cadrul Regulamentului (CEE) nr. 3600/92, a desemnat un stat membru care să acționeze ca raportor în legătură cu evaluarea fiecărei substanțe și a identificat producătorii fiecărei substanțe active, care au prezentat o notificare în termen util, în conformitate cu articolul 4 alineatul (2) din Regulamentul (CEE) nr. 3600/92.
(3)
Parationul este una din cele nouăzeci de substanțe active indicate în Regulamentul (CE) nr. 933/94.
(4)
În conformitate cu articolul 7 alineatul (1) litera (c) din Regulamentul (CEE) nr. 3600/92, Italia, care a fost desemnată stat membru raportor, a prezentat Comisiei, la data de 30 noiembrie 1998, raportul evaluării sale asupra informațiilor înaintate de către declaranți, potrivit dispozițiilor articolului 6 alineatul (1) din prezentul regulament.
(5)
După primirea raportului statului membru raportor, Comisia a inițiat consultări cu experți din statele membre, precum și cu principalul declarant (Cheminova), în conformitate cu articolul 7 alineatul (3) din Regulamentul (CEE) nr. 3600/92.
(6)
Raportul de evaluare elaborat de Italia a fost verificat de către statele membre și de Comisie, în cadrul Comitetului permanent fitosanitar. Această verificare a fost finalizată la 12 decembrie 2000, în formatul raportului de evaluare al Comisiei pentru paration, în conformitate cu articolul 7 alineatul (6) din Regulamentul (CEE) nr. 3600/92.
(7)
Evaluările efectuate pe baza informațiilor prezentate nu au demonstrat că se poate anticipa ca, în condițiile de utilizare propuse, produsele fitosanitare care conțin paration să satisfacă în general cerințele stabilite la articolul 5 alineatul (1) literele (a) și (b) din Directiva 91/414/CEE, în special în ceea ce privește siguranța operatorilor potențial expuși la paration și în ce privește evoluția și comportamentul substanței în mediul înconjurător, precum și posibilul impact al acesteia asupra organismelor nețintă.
(8)
Declarantul principal a informat Comisia și statul membru raportor că nu mai dorește să participe la programul de lucru pentru această substanță activă și, în consecință, nu se vor mai prezenta informații suplimentare.
(9)
Așadar, nu este posibilă includerea acestei substanțe active în anexa 1 la Directiva 91/414/CEE.
(10)
Orice prelungire a termenului, pentru evacuarea, depozitarea, introducerea pe piață și utilizarea stocurilor existente de produse fitosanitare, care conțin paration, acordată de către statele membre, în conformitate cu dispozițiile articolului 4 alineatul (6) din Directiva 91/414/CEE, ar trebui să fie limitată la o perioadă de maximum douăsprezece luni pentru a permite utilizarea stocurilor existente pentru cel mult încă un sezon agricol.
(11)
Prezenta decizie nu aduce în nici un fel atingere măsurilor pe care Comisia le-ar putea întreprinde într-o etapă ulterioară, în legătură cu această substanță activă, în cadrul Directivei 79/117/CEE a Consiliului (7).
(12)
Măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Parationul nu este inclus ca substanță activă în anexa 1 la Directiva 91/414/CEE.
Articolul 2
Statele membre se asigură că:
1.
autorizațiile pentru produsele fitosanitare care conțin paration se retrag în decursul unei perioade de șase luni de la data adoptării prezentei decizii;
2.
de la data adoptării prezentei decizii nu se mai acordă și nu se mai reînnoiesc autorizațiile pentru produsele fitosanitare care conțin paration, în conformitate cu derogarea prevăzută la articolul 8 alineatul (2) din Directiva 91/414/CEE.
Articolul 3
Prelungirea termenului acordată de statele membre în conformitate cu dispozițiile articolului 4 alineatul (6) din Directiva 91/414/CEE este cât mai scurtă cu putință și nu depășește optsprezece luni de la data adoptării prezentei decizii.
Articolul 4
Prezenta decizie se adresează statelor membre.
Adoptată la Bruxelles, 9 iulie 2001.